Ma ernstig beseer in tref-en-trap op vakansieCharlene Drotsky (Foto: Facebook) Wat veronderstel was om ’n sorgelose Kaapse vakansie te wees, het in ’n maandlange hospitaalopname ontaard toe ’n ma van Noordwes verlede maand kritiek in ’n tref-en-trap-ongeluk beseer is. Charlene Drotsky (34) van Klerksdorp is op 2 April deur ’n man omgery wat haar ná ’n kuier saam met vriende by die huis gaan aflaai het. Die man is daardie aand met sy motor bo-oor Drotsky se middellyf voordat hy op die vlug geslaan en haar vir dood agtergelaat het. Zane Groenewald, bemarkingsbestuurder van BackaBuddy, sê Drotsky het saam met haar verloofde Corné Viljoen (39) in Malmesbury vakansie gehou. Drotsky, ŉ ma van twee, het die aand van die ongeluk saam met vriende in die omgewing van Malmesbury gekuier. ’n Man met ’n bakkie het aangebied om vir Drotsky en haar vriende ’n saamrygeleentheid huis toe te gee. Drotsky was die laaste een om daardie aand afgelaai te word. By die huis gekom, het Drotsky uit die bakkie probeer klim, toe die bestuurder van die bakkie onverwags agteruitry en Drotsky se linkerbeen onder die voorwiel van die voertuig beland. Drotsky het van pyn uitgeroep, maar in plaas daarvan om stil te hou, het die paniekbevange bestuurder probeer wegkom en met die voor- en agterband van die bakkie oor Charlene se middellyf gery. Charlene Drotsky (Foto: Facebook) Viljoen het sy verloofde hoor skree, haar te hulp gesnel en die nooddiens ontbied. Die bestuurder van die bakkie was egter nêrens te vind nie. “Ek sien nog in my geestesoog hoe die bakkie oor my verloofde ry terwyl ek magteloos toekyk,” verduidelik Viljoen oor daardie aand op die skarefinansieringswebtuiste BackaBuddy. Drotsky het verskeie beserings tydens die voorval opgedoen, waaronder ’n gebreekte skapula, bekken en verskeie gebreekte ribbes. Sy het ook inwendige bloeding opgedoen wat daartoe gelei het dat sy septisemie opgedoen het en het bloeding op haar longe gehad wat gedreineer moes word. As gevolg van die skade aan Charlene se pelvis het sy ook die funksie van haar linkerbeen verloor. Sy word die afgelope maand in die Tygerberg-hospitaal in Kaapstad behandel. Drotsky, wat nie ’n mediese fonds het nie, se familie doen nou alles in hul vermoë om geld in te samel sodat sy in ’n private hospitaal in Klerksdorp opgeneem kan word en nader aan haar kinders behandel kan word. “Charlene is ’n wonderlike ma en ’n goedhartige mens wat nie verdien het wat met haar gebeur het nie. Hierdie voorval het ons gesin verwoes, veral Charlene se twee seuns, Cayden (13) en Calden (9), wat nie oortuig was dat sy die beproewing sou oorleef nie. Hulle verstaan ​​nie wat gebeur het nie en huil daagliks vir haar om huis toe te kom,” sê Drotsky se suster, Marcelle. ’n Saak is ná die voorval by die Malmesbury-polisie aanhangig gemaak. Klik hier vir meer inligting oor Drotsky se toestand en die fondsinsameling.